Document ID: 32004D0562

LĒMUMS Nr. 198
(2004. gada 23. marts)
par veidlapu paraugu, kas nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai, aizstāšanu un anulēšanu
(E 110, E 111, E 111 B, E 113, E 114, E 119, E 128 un E 128 B)
(Dokuments attiecas uz EEZ un ES - Šveices līgumu)
(2004/526/EK)
MIGRĒJOŠO DARBA ŅĒMĒJU SOCIĀLĀS DROŠĪBAS ADMINISTRATĪVĀ KOMISIJA,
ņemot vērā 81. a) pantu 1971. gada 14. jūnija Regulā (EEK) Nr. 1408/71 par sociālās drošības shēmu piemērošanu darbiniekiem, pašnodarbinātām personām un viņu ģimenes locekļiem, kas pārvietojas Kopienā (1), saskaņā ar kuru tai ir pienākums izskatīt visus administratīvos jautājumus saistībā ar Regulu (EEK) Nr. 1408/71 un vēlākām regulām,
ņemot vērā 2. (1) pantu Padomes 1971. gada 21. marta Regulā (EEK) Nr. 574/72, ar kuru nosaka izpildes kārtību Regulai (EEK) Nr. 1408/71 (2), saskaņā ar kuru Administratīvā Komisija izstrādā to dokumentu paraugus, kas nepieciešami regulu piemērošanai,
ņemot vērā 1993. gada 7. oktobra Lēmumu Nr. 153 par veidlapu paraugiem, kas nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai (E 001, E 103 līdz E 127) (3),
ņemot vērā 1999. gada 5. oktobra Lēmumu Nr. 177 par veidlapu paraugiem, kas nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai (E 128 un E 128 B) (4),
ņemot vērā 2002. gada 18. aprīļa Lēmumu Nr. 179 par veidlapu paraugiem, kas nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai (E 111, E 111 B, E 113 līdz E 118 un E 125 līdz E 127) (5),
ņemot vērā 2002. gada 27. jūnija Lēmumu Nr. 187 par veidlapu paraugiem, kas nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai (E 111 un E 111 B) (6),
ņemot vērā 2003. gada 18. jūnija Lēmumu Nr. 191 par veidlapu E 111 un E 111 B aizstāšanu ar Eiropas veselības apdrošināšanas karti (7),
tā kā:
(1)
Ievērojot desmit jaunu dalībvalstu iestāšanos Eiropas Savienībā 2004. gada 1. maijā, jāpielāgo veidlapas, kas nepieciešamas Regulu (EEK) Nr. 1408/71 un (EEK) Nr. 574/72 piemērošanai.
(2)
Sākot ar 2004. gada 1. jūniju, veidlapas E 111 un E 111 B tiks aizstātas ar Eiropas veselības apdrošināšanas karti saskaņā ar Lēmumā Nr. 191 izstrādāto kārtību. Tomēr veidlapas E 111 un E111 B, kas izsniegtas līdz 2004. gada 1. jūnijam, būs derīgas līdz 2004. gada 31. decembrim, ja vien to derīguma termiņš nebeidzas ātrāk.
(3)
Turklāt uz dalībvalstīm, kas minētas 2004. gada 23. marta Lēmumam Nr. 197 pievienotajā sarakstā, attiecas pārejas periods Eiropas veselības apdrošināšanas kartes ieviešanai. Tādēļ šo valstu kompetentās iestādes turpina līdz 2005. gada 31. decembrim izsniegt veidlapas E 111, ievērojot paraugu šā lēmuma pielikumā.
(4)
Ar Regulu (EK) Nr. 631/2004 ir izdarīti tādi grozījumi Regulā (EEK) Nr. 1408/71, ka visām apdrošināto personu kategorijām no 2004. gada 1. jūnija pienākas pabalsti pakalpojumu veidā, kas īslaicīgas uzturēšanās laikā citā dalībvalstī ir medicīniski nepieciešami. Tādēļ no šī datuma veidlapas E 110, E 128 un E 128 B kļūst liekas. Turklāt no šī datuma veidlapa E 119 attiecas tikai uz naudas pabalstiem.
(5)
Saskaņā ar minēto regulu no 2004. gada 1. jūnija tiek atcelts Regulas (EEK) Nr. 574/72 17. panta 6. un 7. punkts. Tādēļ ir nepieciešams anulēt veidlapas E 113 un E 114.
(6)
Ar 1992. gada 2. maija Eiropas Ekonomikas zonas līgumu (EEZ līgums), ko papildina 1993. gada 17. marta protokols, VI pielikums, Regulas (EEK) Nr. 1408/71 un (EEK) Nr. 574/72 piemēro Eiropas Ekonomikas zonā.
(7)
Eiropas Kopiena un tās dalībvalstis un Šveices Konfederācija ir parakstījušas līgumu par personu brīvu pārvietošanos (ES - Šveices līgums), kas stājās spēkā 2002. gada 1. jūnijā. Ar tā II pielikumu Regulas (EEK) Nr. 1408/71 un Nr. 574/72 piemēro Eiropas Kopienas un tās dalībvalstu attiecībās ar Šveices Konfederāciju.
(8)
Praktisku iemeslu dēļ Kopienā, Eiropas Ekonomikas zonā, kā arī Kopienas un Šveices Konfederācijas attiecībās izmanto identiskas veidlapas,
IR PIEŅĒMUSI ŠO LĒMUMU.
1.
Veidlapas E 119 paraugu, kas ietverts Lēmumā Nr. 153, aizstāj ar paraugu šī lēmuma pielikumā.
2.
Veidlapas E 111 paraugu, kas ietverts Lēmumā Nr. 187, no 2004. gada 1. jūnija un līdz 2005. gada 31. decembrim aizstāj ar paraugu šī lēmuma pielikumā. Faktiski visas saskaņā ar Lēmumu Nr. 190 piemērojamās normas vizuāli lasāmajiem datiem, kas iekļauti Eiropas kartē un attiecas uz datu lauku aprakstiem, vērtībām, apjomu un piezīmēm, piemēro E 111 veidlapas paraugam.
3.
Veidlapu E 113 un E 114 paraugus, kas ietverti Lēmumā Nr. 179, anulē no 2004. gada 1. jūnija.
4.
Veidlapas E 110 paraugu, kas ietverts Lēmumā Nr. 153, veidlapu E 128 un E 128 B paraugus, kas ietverti Lēmumā Nr. 177, anulē no 2004. gada 1. jūnija.
5.
Dalībvalstu kompetentās pārvaldes iestādes nodod ieinteresēto pušu (tiesīgo pieprasītāju, iestāžu, utt.) rīcībā veidlapas, kas atbilst paraugiem šā lēmuma pielikumā.
6.
Visas veidlapas ir pieejamas Kopienas oficiālajās valodās. To paraugus izstrādā tā, lai dažādās valodu versijas būtu pilnīgi atbilstīgas.
7.
Šo lēmumu publicē Eiropas Savienības Oficiālajā Vēstnesī. Tas stājas spēkā 2004. gada 1. jūnijā.

Labels: 12
9
0